Accidentul a avut loc în cartierul ieşean Păcurari, la scurt timp după ce senatorul a plecat de la un eveniment organizat la Teatrul Naţional, cu prilejul zilelor oraşului, transmite corespondentul MEDIAFAX.

Astfel, maşina condusă de senatorul Florin Constantinescu a lovit din spate un autoturism care oprise la o trecere pentru pietoni şi care, la rândul său, a acroşat o altă maşină care staţiona.

În urma impactului, o femeie şi un copil aflaţi pe bancheta din spate a autoturismului lovit de maşina condusă de senatorul de Iaşi au fost transportaţi cu ambulanţa la spital, fiind răniţi uşor.

La faţa locului au sosit poliţiştii rutieri, iar în urma testării cu aparatul etilotest s-a constatat că niciunul dintre şoferii implicaţi în accident nu consumase băuturi alcoolice.

Senatorul Florin Constantinescu a declarat pentru MEDIAFAX că se deplasa la o distanţă mică de maşina aflată în faţa sa şi că a frânat, dar nu a mai putut evita impactul.

”Un taximetrist mi-a tăiat întâi calea, după ce a întors pe linie continuă. Eram la o distanţă mică de maşina din faţa mea, am frânat, dar nu am reuşit să evit impactul. Nu s-a întâmplat nimic grav. Femeia din maşina din faţă era panicată, atâta tot. Nu consumasem băuturi alcoolice”, a spus senatorul.

Purtătorul de cuvânt al Poliţiei judeţului Iaşi, Anca Vâjiac, a afirmat că în acest caz a fost întocmit dosar penal pentru vătămare corporală din culpă pe numele senatorului Florin Constantinescu.

”Din primele cercetări a rezultat că nu a fost păstrată distanţa regulamentară în mers. Accidentul s-a soldat cu rănirea uşoară a doi pasageri, mamă şi copil, care au contuzii”, a declarat purtătorul de cuvânt al Poliţiei ieşene.